b"\n_START_ARTICLE_\nPapua Ny-Guinea\n_START_SECTION_\nGeografi\n_START_PARAGRAPH_\nMed sine 462 840\xc2\xa0km\xc2\xb2, er Papua Ny-Guinea verdens 54. st\xc3\xb8rste land. Inkludert alle \xc3\xb8yer, ligger landet mellom breddegradene 0\xc2\xb0 og 12 \xc2\xb0 S, og lengdegradene 140 \xc2\xb0 og 160 \xc2\xb0 \xc3\x98._NEWLINE_Landets geografi er mangfoldig, og p\xc3\xa5 enkelte steder ekstremt robust. Fjellryggen Ny-Guineah\xc3\xb8ylandet, som g\xc3\xa5r langs \xc3\xb8ya Ny-Guinea, danner det folkerike h\xc3\xb8ylandet som for det meste er dekket av tropisk regnskog. Tett regnskog finnes i lavlandet og kystomr\xc3\xa5der, samt sv\xc3\xa6rt store v\xc3\xa5tmarksomr\xc3\xa5der rundt Sepik og Fly-elven. Dette terrenget har gjort det vanskelig for landet \xc3\xa5 utvikle infrastrukturen. I noen omr\xc3\xa5der er fly det eneste transportmiddelet. Det h\xc3\xb8yeste fjellet er Mount Wilhelm p\xc3\xa5 4509 meter. Papua Ny-Guinea er omgitt av korallrev som er strengt vernet._NEWLINE_Landet ligger p\xc3\xa5 Ildringen i Stillehavet, mellom flere tektoniske plater. Det finnes en rekke aktive vulkaner og utbrudd skjer hyppig. Jordskjelv er relativt vanlig, noen ganger ledsaget av tsunamier._NEWLINE_Fastlandsdelen av landet er den \xc3\xb8stlige halvdelen av Ny-Guinea, hvor de st\xc3\xb8rste byene ogs\xc3\xa5 ligger, inkludert hovedstaden Port Moresby og Lae. Andre store \xc3\xb8yer i Papua Ny-Guinea er New Ireland, New Britain, Manus og Bougainville._NEWLINE_Papua Ny-Guinea er et av de f\xc3\xa5 omr\xc3\xa5dene n\xc3\xa6r ekvator som opplever sn\xc3\xb8fall; det oppst\xc3\xa5r i de h\xc3\xb8yeste omr\xc3\xa5dene p\xc3\xa5 fastlandet.\n_START_SECTION_\nKlima\n_START_PARAGRAPH_\nKlimaet er tropisk, ofte varmt og fuktig. Siden landet er s\xc3\xa5 stort og variert, er det vanskelig \xc3\xa5 gi en gjennomsnittstemperatur, men ved kysten er det som regel mellom 25 og 30 grader C. N\xc3\xa5r det gjelder nedb\xc3\xb8r s\xc3\xa5 har for eksempel hovedstaden en \xc3\xa5rlig nedb\xc3\xb8rsmengde p\xc3\xa5 1000\xc2\xa0mm, mens byen Lae har over 4500\xc2\xa0mm og ekstreme West New Britain hele 6000\xc2\xa0mm._NEWLINE_Det er generelt fuktigere fra desember til mars, mens det er t\xc3\xb8rrest fra mai til oktober. Passatvindene gj\xc3\xb8r klimaet p\xc3\xa5 de ytre atollene behagelig, mens det kan bli sv\xc3\xa6rt kaldt i fjellomr\xc3\xa5dene (Highlands).\n_START_SECTION_\nBefolkning\n_START_PARAGRAPH_\nBeregnet folkemengde for 2013 var 7\xc2\xa0398\xc2\xa0500._NEWLINE_Papua Ny-Guinea er en av de mest heterogene nasjonene i verden. Det bor hundrevis av etniske grupper p\xc3\xa5 Papua Ny-Guinea, hvor majoriteten representerer gruppen som kalles papuanere, som har levd der i titusener av \xc3\xa5r. Mange papuanske stammer som lever p\xc3\xa5 avsidesliggende steder, har fortsatt kun marginal kontakt med omverdenen._NEWLINE_De andre er austronesere, som kom til regionen for mindre enn fire tusen \xc3\xa5r siden. Det finnes ogs\xc3\xa5 mange mennesker fra andre deler av verden i landet, inkludert kinesere, europeere, australiere, filippinere, polynesierne og mikronesiere. Ved den papuanske uavhengighet i 1975 var det 40 000 utlendinger (hovedsakelig australske og kinesiske) i Papua Ny-Guinea.\n_START_SECTION_\nSpr\xc3\xa5k\n_START_PARAGRAPH_\nPapua Ny-Guinea har flere spr\xc3\xa5k enn noe annet land i verden, med over 820 stammespr\xc3\xa5k, som representerer tolv prosent av verdens totale antall spr\xc3\xa5k. Spr\xc3\xa5kene klassifiseres i to store grupper: austronesiske spr\xc3\xa5k og ikke-austronesiske (eller papuanske) spr\xc3\xa5k. Det er tre offisielle spr\xc3\xa5k i Papua Ny-Guinea. Engelsk er offisielt spr\xc3\xa5k og er spr\xc3\xa5ket som brukes av regjeringen og i utdanningssystemet, men det er ikke spesielt utbredt i befolkningen._NEWLINE_Arbeidsspr\xc3\xa5ket i landet er tok pisin (melanesisk pidgin-engelsk) som brukes mye under debatter i parlamentet, i de fleste informasjonskampanjer og reklamer, og inntil nylig av den nasjonale avisen, Wantok. Det eneste omr\xc3\xa5det hvor tok pisin ikke er utbredt, er den s\xc3\xb8rlige regionen av Papua, der folk ofte bruker det tredje offisielle spr\xc3\xa5ket, hiri motu._NEWLINE_Selv om hovedstaden ligger i Papua-regionen, har Port Moresby en sv\xc3\xa6rt mangfoldig befolkning som hovedsakelig bruker tok pisin, og i mindre grad engelsk, med motu brukt som stammespr\xc3\xa5k i omliggende landsbyer. Med et gjennomsnitt p\xc3\xa5 bare 7000 talere per spr\xc3\xa5k, har Papua Ny-Guinea en st\xc3\xb8rre tetthet av spr\xc3\xa5k enn noen annen nasjon p\xc3\xa5 jorden, bortsett fra Vanuatu.\n_START_SECTION_\nHistorie\n_START_PARAGRAPH_\nMan tror i dag at \xc3\xb8yene opprinnelig, for omtrent 50\xc2\xa0000 \xc3\xa5r siden, ble befolket av folk fra Asia \xe2\x80\x93 at det muligens da ikke var noe hav som skilte ut \xc3\xb8yene._NEWLINE_Den f\xc3\xb8rste europeer til \xc3\xa5 se \xc3\xb8yene var portugisiske navigat\xc3\xb8ren Antonio d'Abreu i 1511, men den portugisiske oppdagelsesreisende Jorge de Meneses var antagelig den f\xc3\xb8rste europeer til \xc3\xa5 bes\xc3\xb8ke \xc3\xb8yene, i perioden 1526-27. Han kalte \xc3\xb8yene Ilhas dos Papuas, som betyr \xc2\xab\xc3\xb8yene til de med kr\xc3\xb8llete h\xc3\xa5r\xc2\xbb._NEWLINE_Spanske Inigo Ortix de Retses kalte noe seinere \xc3\xb8yene for Ny-Guinea, for han mente menneskene der var av samme folkegruppe som de i Guinea i Afrika. En del andre oppdagelsesreisende, som James Cook, var innom \xc3\xb8yene, men det var f\xc3\xb8rst i 1793 at hele hoved\xc3\xb8ya ble annektert til Storbritannia av East India Company. Nederland hadde ogs\xc3\xa5 v\xc3\xa6rt innom \xc3\xb8yene og de var ikke enig i dette, s\xc3\xa5 i 1828 gjorde VOC seg til eiere av den vestre delen av New Guinea._NEWLINE_Den nord\xc3\xb8stre delen av Ny-Guinea, som ingen hadde gjort krav p\xc3\xa5, ble annektert av Tyskland i 1884. I det samme \xc3\xa5ret ble den s\xc3\xb8r\xc3\xb8stlige delen av \xc3\xb8ya overtatt av Storbritannia, men i 1906 ble delene overf\xc3\xb8rt til det nylig selvstendige landet Australia som en del av Papua. Under den f\xc3\xb8rste verdenskrig okkuperte styrker fra Australia den delen som tilh\xc3\xb8rte Tyskland, og fikk siden beholde landet av Folkeforbundet._NEWLINE_Under den andre verdenskrig ble New Guinea invadert av Japan fra nord. De holdt stand helt til slutten av krigen mange steder. I 1946 ble den \xc3\xb8stlige halvparten av \xc3\xb8ya New Guinea gitt til Australia, som da skulle administrere Territoriet Papua og Ny-Guinea. Indonesia tok kontroll over det som var Nederlandsk New Guinea, den andre halvparten av \xc3\xb8ya, i 1962 \xe2\x80\x93 og det er n\xc3\xa5 den indonesiske regionen Vest-Papua som kjemper for sin selvstendighet._NEWLINE_Papua Ny-Guinea (PNG) fikk selvr\xc3\xa5derett i 1973 og full uavhengighet i 1975. Papua Ny-Guinea ble medlem av FN i 1995 og er ogs\xc3\xa5 medlem av Samveldet av nasjoner.\n_START_SECTION_\nPolitikk\n_START_PARAGRAPH_\nPapua Ny-Guineas statsoverhode er dronning Elisabeth II, som ogs\xc3\xa5 er statsoverhode av 15 andre land, og leder av Samveldet av nasjoner, som Papua Ny-Guinea er medlem i._NEWLINE_Det ble forventet av grunnlovsforsamlingen, som utarbeidet utkast til ny grunnlov, og av Australia, at Papua Ny-Guinea ville velge \xc3\xa5 avvikle monarkiet. Det ble imidlertid opprettholdt. Monarken er representert ved en generalguvern\xc3\xb8r. P\xc3\xa5 Papua Ny-Guinea og Salomon\xc3\xb8yene blir, i motsetning til i andre samvelderiker, generalguvern\xc3\xb8r valgt av parlamentet, i stedet for av regjeringen._NEWLINE_Den ut\xc3\xb8vende makten ligger hos statsministeren, som leder regjeringen._NEWLINE_Nasjonalforsamlingen best\xc3\xa5r av 111 representanter, hvorav 22 er besatt av guvern\xc3\xb8rene i provinsene og National Capital District (NCD). Kandidater til nasjonalforsamlingen blir valgt n\xc3\xa5r statsministeren ber generalguvern\xc3\xb8ren om \xc3\xa5 skrive ut et nasjonalt valg, maksimalt fem \xc3\xa5r etter det forrige valget._NEWLINE_I de f\xc3\xb8rste \xc3\xa5rene etter uavhengigheten, f\xc3\xb8rte uro  til hyppige mistillitsforslag i parlamentet med p\xc3\xa5f\xc3\xb8lgende regjeringsavgang og nyvalg. I de senere \xc3\xa5rene har det ikke v\xc3\xa6rt skrevet ut nyvalg tidligere enn 18 m\xc3\xa5neder etter det forrige valget. Dette har uten tvil f\xc3\xb8rt til st\xc3\xb8rre stabilitet, men kanskje med kostnaden av redusert ansvarliggj\xc3\xb8ring av den sittende regjeringen._NEWLINE_Valgene i PNG tiltrekker seg et stort antall kandidater. Etter uavhengigheten i 1975 ble medlemmer valgt med alminnelig flertall, med vinnere som ofte fikk mindre enn 15% av stemmene. Valgreformen i 2001 innf\xc3\xb8rte Limited Privilegerte Vote system (LPV), en versjon av Alternative Vote. Valget i 2007 var det hvor det ble benyttet LPV.\n_START_SECTION_\nSamferdsel\n_START_PARAGRAPH_\nSamfedselssektoren p\xc3\xa5 Papua Ny-Guinea er sterkt begrenset av landets fjellterreng. Port Moresby har ikke veiforbindelser med noen av de andre store byene, og mange avsidesliggende landsbyer kan bare n\xc3\xa5s med sm\xc3\xa5fly eller til fots. Som et resultat er flytrafikken den viktigste formen for transport. I tillegg til to internasjonale flyplasser, har Papua Ny-Guinea 578 flystriper, hvorav de fleste ikke har fast dekke.\n_START_SECTION_\nUtdanning\n_START_PARAGRAPH_\nEn stor andel av befolkningen er analfabeter. Spesielt kvinner er ber\xc3\xb8rt. Mye av utdanningen i landet blir gitt av kirkens institusjoner. Dette inkluderer 500 skoler i Den evangelisk-lutherske kirke p\xc3\xa5 Papua Ny-Guinea. Papua Ny-Guinea har seks universiteter, i tillegg til andre store terti\xc3\xa6re institusjoner. De to opprinnelige universitetene er University of Papua New Guinea i National Capital District, og Papua New Guinea University of Technology utenfor Lae, i Morobe-provinsen._NEWLINE_De fire andre universitetene som tidligere var h\xc3\xb8yskoler, ble nylig opprettet etter \xc3\xa5 ha f\xc3\xa5tt regjeringen godkjennelse. Disse er University of Goroka i Eastern Highlands provinsen, Divine Word University (drevet av den katolske kirke) i Madang provinsen, Vudal Agriculture University i East New Britain provinsen og Pacific Adventist University (drevet av Syvendedags Adventistsamfunnet) i National Capital District.\n_START_SECTION_\nHelse\n_START_PARAGRAPH_\nDe offentlige helseutgifter var p\xc3\xa5 7,3% av BNP i 2006,. Landet hadde fem leger per 100.000 innbyggere tidlig p\xc3\xa5 2000-tallet. Malaria er den mest vanlige sykdoms og d\xc3\xb8ds\xc3\xa5rsaken i landet og i 2003 ble det rapportert om 70 226 tilfeller og 537 d\xc3\xb8dsfall av malaria. Det spekuleres i at det finnes 1 729 697 malariasmittede i landet.]_NEWLINE_PNG har den h\xc3\xb8yeste forekomsten av hiv/aids i stillehavsregionen og er det fjerde landet i Asia/stillehavsregionen til \xc3\xa5 fylle kriteriene for en hiv/aids-epidemi. Mangelen p\xc3\xa5 informasjon om hiv/aids er et stort problem, spesielt p\xc3\xa5 landsbygda._NEWLINE_Forventet levealder for menn er 54 \xc3\xa5r, for kvinner er det 56 \xc3\xa5r.\n_START_SECTION_\nKultur\n_START_PARAGRAPH_\nDet er ansl\xc3\xa5tt at det eksisterer mer enn tusen forskjellige kulturelle grupper p\xc3\xa5 Papua Ny-Guinea. P\xc3\xa5 grunn av dette mangfoldet, har mange det utviklet seg mange forskjellige kulturelle stiler og hver gruppe har laget sine egne ekspressive former for kunst, dans, v\xc3\xa5pen, kostymer, sang, musikk og arkitektur. De fleste av disse ulike kulturelle gruppene har ogs\xc3\xa5 sitt eget spr\xc3\xa5k. Disse menneskene bor vanligvis i landsbyer som er avhengige av landbruk. I noen omr\xc3\xa5der drives det ogs\xc3\xa5 med jakt og innsamling av ville planter (som yam r\xc3\xb8tter)._NEWLINE_P\xc3\xa5 Sepik-elva, er det en tradisjon for treskj\xc3\xa6ring, ofte i form av planter eller dyr, som representerer forfedrenes \xc3\xa5nder._NEWLINE_Skjell ble tidligere brukt som valuta i Papua Ny-Guinea, men ble avskaffet i 1933. I midlertid brukes fortsatt skjell i enkelte kulturer, for \xc3\xa5 skaffe seg en brud, der brudgommen m\xc3\xa5 betale et visst antall gullkantede muslinger som betaling for bruden. I andre regioner, blir bruden betalt med griser, kasuarer eller kontanter. Andre steder er det bruden som tradisjonelt m\xc3\xa5 betale medgift.\n_START_SECTION_\nSport\n_START_PARAGRAPH_\nIdrett er en viktig del av Papua Ny-Guineas kultur og rugby league er den desidert mest popul\xc3\xa6re idretten. I et land hvor idrettsmilj\xc3\xb8ene er langt fra hverandre, og mange mennesker lever p\xc3\xa5 et minimalt eksistensminimum, har rugby league blitt beskrevet som en erstatning for stammekrig, som en m\xc3\xa5te \xc3\xa5 forklare den lokale entusiasmen for spillet (et sp\xc3\xb8rsm\xc3\xa5l om liv og d\xc3\xb8d). Mange innbyggere har blitt kjendiser etter \xc3\xa5 ha representert landet sitt eller etter \xc3\xa5 ha spilt i en utenlandsk profesjonell liga. Selv australske rugby league-spillere, som har spilt i det \xc3\xa5rlige australske State of Origin-oppgj\xc3\xb8ret, blir feiret hvert \xc3\xa5r i PNG og er blant de mest kjente over hele nasjonen._NEWLINE_State of Origin er \xc3\xa5rets h\xc3\xb8ydepunkt for de fleste i Papua Ny-Guinea, selv om engasjementet noen ganger er s\xc3\xa5 lidenskapelig at mange mennesker har blitt drept i voldelige sammenst\xc3\xb8ter opp i gjennom \xc3\xa5rene. Papua Ny-Guinea herrelandslag i rugby league spiller vanligvis mot Australias herrelandslag i rugby league hvert \xc3\xa5r i Port Moresby._NEWLINE_Andre store idretter med en viktig rolle i Papua Ny-Guinea er: Australsk fotball, fotball, rugby union og i \xc3\x98st-Papua, cricket."